OSOBA koja je radila raspored sjedenja na svečanom koncertu u Hrvatskom narodnom kazalištu u Zagrebu koji je održan povodom hrvatskog predsjedavanja Vijećem Europske unije ima juričanovski smisao za humor pa je u ložu pored USKOK-ovog optuženika i gradonačelnika Zagreba Milana Bandića postavila glavnog državnog odvjetnika Dražena Jelenića.

Osobu koja je radila raspored sjedenja u HNK-u Juričan bi trebao uzeti u svoj tim



Nestvarna scena u kojoj optuženik i glavni državni odvjetnik zajedno sjede u loži kao ona dva starca iz Muppet Showa zabavlja javnost i društvene mreže pa bi nesuđeni predsjednik Dario Juričan, jedini koji se u ovoj zemlji bori za korupciju, trebao pronaći osobu koja je to smislila i uzeti je u svoj tim.

No tko zna, možda je Jelenić jednostavno zaboravio tko je zapravo Milan Bandić? Zato je Index odlučio podsjetiti glavnog državnog odvjetnika pored koga je jučer sjedio u HNK-u.



Bandić i ekipa kao likovi iz mafijaškog filma

Službena istraga protiv zagrebačkog gradonačelnika Milana Bandića počela je 2014. godine i to zbog sumnjivih poslova teških oko 25 milijuna kuna. Istrazi su prethodila uhićenja u listopadu iste godine. Bandić je završio u pritvoru u Remetincu iz kojeg je pušten tek u travnju 2015. i to odlukom Ustavnog suda, no nije podnio ostavku. Ostao je čelni čovjek Grada Zagreba pa se na redovnim izborima ponovno kandidirao za gradonačelnika i dobio novi mandat.



> Sve o Aferi Agram



U aferi Agram Bandić i društvo terete se za razna kaznena djela - od pogodovanja raznim tvrtkama do nezakonitog zapošljavanja i krivotvorenja isprava. Kada se pogleda lista svega za što ih se tereti, čovjek bi pomislio da se radi o nekakvoj grupi iz gangsterskih filmova, a ne o gradonačelniku jednog glavnog grada Europske unije i njegovim suradnicima.

Tekst se nastavlja ispod oglasa

Tako ih se tereti zbog poslova zbrinjavanja otpada od listopada do svibnja 2014. godine koji su davani Pripuzovoj tvrtki. Sud je u dva navrata vraćao ovu optužnicu na doradu USKOK-u nakon što su vještaci utvrdili da tim poslom zagrebačka Čistoća nije oštećena. Potom je sud tražio od USKOK-a da malo bolje obrazlože pojam neimovinske koristi, a Bandić se u ovom postupku tereti za zlouporabu položaja i trgovanje utjecajem. Naime, USKOK je u drugoj optužnici tvrdio da je Bandić zapravo omogućio Pripuzu stjecanje neimovinske koristi. No, Županijski sud u Zagrebu takvu je optužnicu u ožujku ove godine ponovno vratio na doradu, tražeći od USKOK-a da precizno razjasni o kakvoj je neimovinskoj koristi riječ. Optužnica je potvrđena 30. listopada 2019. godine. "Vijeće je potvrdilo optužnicu jer je zaključilo da ne može ulaziti u mišljenje vještaka, ali garantiram vam da će ovo završiti oslobađajućom presudom", rekao je tada ispred suda Pripuzov odvjetnik Anto Nobilo.

Osim toga, od 2006. do 2012. godine zamjenom zemljišta pogodovano je tvrtki Bramgrad, a Grad Zagreb oštećen je za gotovo 21 milijun kuna.

Izmišljena radna mjesta, službeni auti za svinjokolju...



U optužnici su i nezakonito zapošljavanje te prebacivanje pojedinih ljudi na bolje plaćena mjesta iako nisu imali uvjete. To su slučajevi premještaja Roberta Ljutića i Bandićeve tajnice Marije Caharije, izmišljeno radno mjesto za Zrinku Majerović, premještaj Bandićeve rođakinje Milkice Macan i kćeri Bandićeve prijateljice Pavle Šušković na bolje plaćena radna mjesta a da nisu ispunjavale uvjete. Ili na primjer nezakonita zapošljavanja u gradskim tvrtkama, kao što je slučaj Tihane Colić koja je zaposlena na traženje Slobodana Ljubičića i Petra Pripuza u Gradskoj plinari, i to kao pomoćnica direktora.



Posebno je zabavno nezakonito korištenje službenih gradskih automobila, a tu su slučajevi odlaska Mile Horvat na liječenje u Beč, odlasci Dijane Muhović, koja nije zaposlenica Grada Zagreba, u Berlin i Tuzlu, odlazak dva automobila s vozačima u Poganu Vlaku kako bi mesari obavili svinjokolju za privatne Bandićeve potrebe, dolazak tadašnje gradske zastupnice Sandre Perković na gradsku skupštinu iz Medulina kako bi se osigurao kvorum za raspravu o proračunu, odlazak Bandićeve tajnice Marije Caharije u Beč, odlazak Zdenka Antunovića u Beč, odlazak Bandićevog šogora Mile Macana u Poganu Vlaku sa službenim vozačem.



Bandić je optužen i za neplaćanje poreza i prireza na uplate na žiro račun koji je bio otvoren za potrebe predsjedničke kampanje, a novac je stizao i dugo nakon što je završila kampanja. Šteta se tada procjenjivala na oko 5,7 milijuna kuna.



U optužnici je i krivotvorenje potvrda za slike i skulpture vrijedne oko 400 tisuća kuna, koje je Bandić htio lažno prikazati kao vlasništvo zagrebačke Zaklade za pomoć osobama oboljelima od cerebrovaskularnih bolesti.



Vrijeđanje novinarki



Osim navedenog, Bandić je razvio izrazito nekulturno i bahato ponašanje (ili je takav bio oduvijek) koje voli demonstrirati pred medijima. Na meti su mu posebno novinarke pa tako svako malo izvrijeđa neku od kolegica koje mu postavljaju najobičnija pitanja na koje bi on kao šef gradske administracije, plaćen novcem poreznih obveznika, svakako morao odgovoriti i još pristojno zahvaliti na pitanju. Posljednja u nizu njegovih žrtava je novinarka Nove TV Sanja Vištica kojoj je na pitanje o problemu otpada u Zagrebu odgovorio tako što ju je napao da ne odvaja otpad te da joj to "vidi po očima".



>> Bandić opet ponižavao novinarku, kamermanu prekipjelo, pogledajte snimku



Bandiću se ne vidi po očima da je korumpiran



Bandiću se, nažalost, ne vidi po očima je li korumpiran, ali da se nešto neobično događa u glavnom gradu najnovije članice Europske unije primijetili su i inozemni mediji. Tako su njemačka novinska agencija DPA i ostali njemački mediji izvijestili kako je u zagrebačkoj Gradskoj upravi zaposleno šest članova obitelji Nevistić.



"I tri i pol godine nakon ulaska zemlje u Europsku uniju većina poslova i dalje se dobiva preko osobnih veza, što mlade i obrazovane Hrvate već godinama tjera u inozemstvo", pisao je pak njemački Süddeutsche Zeitung.



Najkorumpiraniji Advent u Europi



Najnovija afera vezana je za zagrebački Advent, za koji neki smatraju da je najljepši u Europi, ali će se vjerojatno svi složiti da je definitivno najkorumpiraniji.



Index je u serijalu članaka o zagrebačkom Adventu pisao o tvrtkama koje su bez natječaja, izravnim potpisom gradonačelnika Milana Bandića, dobile posao iznajmljivanja kućica na pojedinim zagrebačkim lokacijama. U isto vrijeme te iste tvrtke oslobođene su plaćanja 50 posto iznosa Gradu Zagrebu za te iste kućice.



>> Bandić zbog kućica na Adventu prijavljen USKOK-u



Primjera radi, Denis Mohenski, koji je dobio najatraktivnije lokacije u centru Zagreba, Gradu plaća malo više od 300 tisuća kuna za 50 kućica. To znači da po kućici Gradu Zagrebu plaća manje od šest tisuća kuna, a potom ih iznajmljuje po cijeni od najmanje 40 tisuća do 100 tisuća kuna. Grad Zagreb od Adventa ima oko 700 tisuća kuna prihoda, dok organizatori na iznajmljivanju kućica uprihoduju oko 12 milijuna kuna.



Isto tako, objavili smo i kako neki organizatori Adventa, osim što skupo iznajmljuju kućice ugostiteljima i obrtnicima, ujedno dobivaju novac od Turističke zajednice Grada Zagreba.



Utvrdili smo i da ne postoje procedura ili natječaj ni jasno definirani kriteriji po kojima gotovo uvijek iste tvrtke dobivaju organizaciju Adventa u Zagrebu gdje se, prema službenim podacima Porezne uprave, potroši preko 500 milijuna kuna.